A Bizottság 96/20/EK irányelve
(1996. március 27.)
a gépjárművek megengedett zajszintjére és kipufogórendszereire vonatkozó 70/157/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 95/54/EK bizottsági irányelvvel [1] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,
tekintettel a legutóbb a 92/97/EGK irányelvvel [3] módosított, a gépjárművek megengedett zajszintjére és kipufogórendszereire vonatkozó tagállami jogszabályok közelítéséről szóló, 1970. február 6-i 70/157/EGK tanácsi irányelvre [4] és különösen annak 3. cikkére,
mivel a 70/157/EGK irányelv az EK-típus-jóváhagyási eljárás egyik külön irányelve, amelyet a 70/156/EGK irányelv hozott létre; mivel, következésképpen, a 70/156/EGK irányelvben a járműrendszerekkel, alkatrészekkel és önálló műszaki egységekkel kapcsolatosan megállapított rendelkezések ezen irányelvre is vonatkoznak;
mivel különösen a 70/156/EGK irányelv 3. cikkének (4) bekezdése és 4. cikkének (3) bekezdése előírja, hogy a típusjóváhagyás elektronikus feldolgozása érdekében minden egyes külön irányelvhez mellékelni kell az említett irányelv I. mellékletének megfelelő, részletes adatokat tartalmazó adatközlő lapot és a VI. mellékletnek megfelelő típusbizonyítványt;
mivel a motortechnika továbbfejlődése szükségessé teszi a vizsgálati eljárások pontosabb meghatározását, kiváltképpen a nehéz tehergépjárművekre előírt vizsgálatok esetében, különös tekintettel a vizsgálatok végrehajthatóságára és megismételhetőségére,
mivel ezen irányelv rendelkezései megfelelnek a 70/156/EGK irányelv által létrehozott, a műszaki fejlődéshez történő hozzáigazítással foglalkozó bizottság véleményének,
ELFOGADTA EZT AZ IRÁNYELVET:
1. cikk
(1) A 70/157/EGK irányelv cikkei a következőképpen módosulnak:
- az 1. cikk a következőképpen módosul: ".…sínen közlekedő járműveket, mezőgazdasági és erdészeti traktorokat, valamint minden mozgó munkagépet."
- a 2. cikk második francia bekezdésében és a 2a. cikk (2) bekezdésében a "9a. cikk" helyébe a "2. cikk" lép,
- a 3. cikkben a "a melléklet" helyébe "a mellékletek" szövegrész lép.
(2) A 70/157/EGK irányelv mellékletei ezen irányelv mellékletének megfelelően módosulnak.
2. cikk
(1) 1996. október 1-jétől kezdve a tagállamok a megengedett zajszintre és a kipufogórendszerekre vonatkozó okok miatt
- nem tagadhatják meg egy gépjárműtípus vagy egy kipufogórendszer EK-típusjóváhagyásának vagy nemzeti típusjóváhagyásának megadását,
- nem tilthatják meg a járművek nyilvántartásba vételét, értékeítését vagy üzembe helyezését, vagy a kipufogórendszerek értékeítését vagy üzembe helyezését,
ha a járművek vagy a kipufogórendszerek megfelelnek az ezen irányelvvel módosított 70/157/EGK irányelv követelményeinek.
(2) 1997. január 1-jétől kezdve a tagállamok egy járműtípusra vagy egy kipufogórendszer típusára a megengedett zajszintre és a kipufogórendszerre vonatkozó okok miatt:
- nem adhatnak ki EK-típusjóváhagyást, és
- meg kell tagadniuk a nemzeti típusjóváhagyás megadását,
ha az ezen irányelvvel módosított 70/157/EGK irányelv előírásait nem tartják be.
(3) A (2) bekezdés ellenére, a tagállamok tartalékalkatrészek céljából a kipufogórendszerekre továbbra is kiadhatnak EK-típusjóváhagyást, és engedélyezhetik ezek értékesítését és forgalomba helyezését a 70/157/EGK irányelv korábbi változata alapján, ha ezek a kipufogórendszerek:
- már üzemben lévő járművekbe való beépítésre szolgálnak, és
- megfelelnek a járművek első nyilvántartásba vétele idején alkalmazandó irányelv követelményeinek.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1996. október 1. előtt megfeleljenek. Erről haladéktalanul tájékoztatják a Bizottságot.
(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(3) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben 1996. március 27-én.